บอร์ด PTTGC อนุมัติการจัดตั้ง 2 บริษัทในสหรัฐฯ ลุย Petrochemical Complex
บอร์ด PTTGC อนุมัติการจัดตั้ง “PTTGC America Corporation-PTTGC America LLC ในสหรัฐฯ ลงทุนโครงการ Petrochemical Complex 
30 มิ.ย. 2558

บริษัท พีทีที โกลบอล เคมิคอล จำกัด (มหาชน) หรือ PTTGC ระบุว่า ตามที่การประชุมคณะกรรมการบริษัท เมื่อวันที่ 29 มิถุนายน 2558 ได้มีมติอนุมัติการจัดตั้งบริษัท PTTGC America Corporation และบริษัท PTTGC America LLC ในประเทศสหรัฐอเมริกา
โดยมีวัตถุประสงค์เพื่อดำเนินการศึกษาจัดทำ Front End Engineering Design (FEED) Study และลงทุนโครงการ Petrochemical Complex ในประเทศสหรัฐอเมริกา เพื่อใช้ประโยชน์จากวัตถุดิบอีเทนจาก Shale gas ซึ่งมีต้นทุนต่ำในการผลิตผลิตภัณฑ์ปิโตรเคมีตามทิศทางและกลยุทธ์ของบริษัท
ทั้งนี้ในระยะแรก บริษัทจะจัดตั้งและลงทุนในบริษัท PTTGC America Corporation ตามงบประมาณที่ได้รับอนุมัติเป็นจำนวนเงินไม่เกิน 123.80 ล้านเหรียญสหรัฐฯ คิดเป็นสัดส่วนการถือหุ้น 100% และให้บริษัท PTTGC America Corporation จัดตั้งและลงทุนในบริษัท PTTGC America LLC ตามงบประมาณที่ได้รับอนุมัติเป็นจำนวนเงินไม่เกิน 123.65 ล้านเหรียญสหรัฐฯ คิดเป็นสัดส่วนการถือหุ้น 100%
อย่างไรก็ตาม การตัดสินใจในการลงทุนโครงการขึ้นอยู่กับเงื่อนไขที่สำคัญต่อความสำเร็จของโครงการ ได้แก่ 1) จำนวนเงินลงทุนรวมของโครงการ 2) การจัดหาวัตถุดิบอีเทนที่มีเงื่อนไขราคาซึ่งทำให้โครงการเป็นผู้นำด้านต้นทุนในการผลิต และ 3) ผลการศึกษาด้านการตลาดและการจัดจำหน่ายผลิตภัณฑ์ รวมถึงผู้ร่วมลงทุน
 